Správa o plnení programu výstavby diaľnic a rýchlostných ciest

Úvod

     Uznesením vlády č. 1051 z 10. novembra 2004 bola schválená Správa o plnení aktualizovaného nového projektu výstavby diaľnic a rýchlostných ciest za obdobie január 2003 až august 2004 a bolo uložené ministrovi dopravy, pôšt a telekomunikácií predložiť na rokovanie vlády Správu o plnení programu výstavby diaľnic a rýchlostných ciest do 30. júna 2005.  
      Tento materiál obsahuje vyhodnotenie plnenia programu výstavby diaľnic a rýchlostných ciest za obdobie september 2004 až máj 2005. Základným dokumentom na hodnotenie je harmonogram začatia a odovzdania stavieb do užívania v období 2004 – 2005  podľa prílohy č.1 k Správe o plnení aktualizovaného nového projektu výstavby diaľnic a rýchlostných ciest.  

1.	Vyhodnotenie plnenia harmonogramu začatia a odovzdania stavieb do užívania v období  september 2004 až október 2005.

V roku 2004
Stavby plánované na začatie 

Názov stavby	Dĺžka úseku (km)	Plnenie	
D1 Vrtižer – Hričovské Podhradie         (4pruhy)	13,5	Stavba bola začatá v máji 2004. 	
D1 Mengusovce – Jánovce    
 (4pruhy-14,23km)    (2pruhy-11,62km)                                                                             	25,8	Stavba je rozdelená na tri samostatne  obstarávané úseky. Úseky II. a III. boli začaté v júli 2005 a septembri 2005. 	
R1 Rudno – Žarnovica                           (4 pruhy – 5,45km) dobudovanie na 4 pruhy – 4,47 km	9,9	Stavba bola začatá v auguste 2004.	
R2 Ožďany – obchvat                            (2 pruhy)	6,1	Stavba bola začatá v decembri 2004.	

Z prehľadu vyplýva, že u stavby D1 Mengusovce – Jánovce došlo k odsunu termínu začatia výstavby z dôvodov zložitého majetkovoprávneho vyrovnania pozemkov, vyvlastnenia viacerých pozemkov a predĺženia obstarávacieho procesu pre námietky uchádzačov.   Obstarávací proces na I. úsek stavby ešte nie je ukončený (tiež z titulu námietky uchádzačov). Na základe oznámenia Úradu pre verejné obstarávanie obstarávateľ Národná diaľničná spoločnosť a.s.. Tým sa vytvoria podmienky na začatie tohto úseku v tomto roku, vypíše verejno obchodnú súťaž v októbri 2005. (Po odsúhlasení Dokumentácie ponukovej MDPT). 

Stavby plánované na odovzdanie do užívania

Názov stavby	Dĺžka úseku (km)	Plnenie	
D1 Ladce – Beluša	2,5	Stavba odovzdaná do užívania v au-guste 2004.	
D3 Čadca Juh – Čadca Bukov 	2,8	Stavba odovzdaná do užívania v októbri 2004.	
R1 Budča – Kováčová	2,9	Stavba odovzdaná do užívania v no-vembri  2004.	
privádzač Žilina - Brodno	0,9	Stavba odovzdaná do užívania v decembri  2004.	

Z prehľadu vyplýva, že termíny odovzdania stavieb do užívania v roku 2004 boli splnené.

V roku 2005 
Stavby plánované na začatie 

Názov stavby	Dĺžka úseku (km)	Plnenie	
D1 Svinia – Prešov západ                   
   (4 pruhy)	7,9	Predpokladané začatie IV. kvartál 2005	
D1 Sverepec – Považská Bystrica  – Vrtižer                              (4 pruhy)	9,8	Predpokladané začatie II. kvartál 2006.	
D3 Hričovské Podhradie – Žilina    Strážov     (4 pruhy)	6,8	Dňa 7.10.2005 bol položený základný kameň výstavby.	
R1 Žarnovica – Šášovské Podhradie -
     I. etapa (4 pruhy)	9,7	Predpokladané začatie marec 2006.	
R2 Figa – obchvat 
     (2 pruhy) 	2,9	Predpokladané začatie marec 2006.	
R4 Svidník – preložka                                               (2 pruhy)	4,9	Predpokladané začatie jún 2006.	
Privádzač  Poprad – Kežmarok  I.etapa                     (4 pruhy)	0,5	Stavba preradená na SSC.	
privádzač Žilina – Strážov                               (4 pruhy)	2,5	Stavba preradená na SSC.	

       Z prehľadu vyplýva, že s výnimkou dvoch stavieb, bude možné zabezpečiť začatie plánovaných stavieb v II. polroku 2005. Začatie stavby D1 Sverepec – Považská Bystrica – Vrtižer je odsunuté na rok 2006 z dôvodov oneskoreného ukončenia územného konania (Územné rozhodnutie nadobudlo právoplatnosť až 2.5.2005) a doplnenie posúdenia preložky cesty č. I/61 podľa zákona č. 127/1994 Z. z. o posudzovaní vplyvov na životné prostredie. Obdobne z dôvodov zložitosti majetkovoprávneho vyrovnania sa odsúva začatie stavby privádzača Žilina Strážov na I. kvartál 2006.    

Stavby plánované na odovzdanie do užívania
Názov stavby	Dĺžka úseku (km)	Plnenie	
D1 Bratislava Viedenská cesta – Príst.most 	3,9	Predpokladaný termín november 2005	
D1 Beluša – Sverepec 	7,4	Predpokladaný termín december 2005	
R4 Košice, Prešovská – Sečovská, II. etapa 	2,8	Predpokladaný termín december 2005	

Z prehľadu vyplýva, že je reálny predpoklad  odovzdania stavieb do užívania v závere  roka 2005.

2.	Finančné plnenie prípravy a výstavby

Od schválenia Aktualizácie nového projektu výstavby diaľnic a rýchlostných ciest  v roku 2003  výdavky na prípravu a výstavbu dosiahli nasledovné objemy:

Rozpočtový rok	Celkové výdavky v mil. Sk	z toho stavebné práce	
2003	    8 254,7*	  7 583,4*	
2004	    9 268,5*	  8 328,0*	
2005	  17 896,9**	16 331,1**	

*  v rátane dofinancovania z prechádzajúceho kalendárneho roka
**podľa predbežného podnikateľského plánu Národnej diaľničnej spoločnosti a.s.

    Plánované výdavky v roku 2005 predstavujú oproti predchádzajúcim rokom výrazne zvýšené objemy. Zdrojmi tohto navýšenia majú byť úvery pre Národnú diaľničnú spoločnosť a.s. (ďalej len „NDS“) v objeme  5 936,6 mil. Sk a výnosy z predaja diaľničných nálepiek v objeme 955,3 mil. Sk, ako aj predpokladané vyššie čerpanie prostriedkov z fondov EÚ. 
   Naplnenie  zdrojov z úverov pre NDS možno považovať za určité riziko, keďže tieto procesné činnosti NDS doteraz nezabezpečovala.  Ide najmä o požiadavku na získanie úverov bez štátnych záruk. Proces obstarania týchto úverov je len v štádiu predbežného oznámenia. 

3.	Plánované výdavky na výstavbu diaľničného ťahu D1, rýchlostnej cesty R1 a rýchlostnej cesty R2 

         V aktualizovanom projekte bolo deklarované, že výdavky na diaľničný ťah D1 a rýchlostné cesty R1, R2 budú rozdelené v pomere 60:25:15. V rozpise výdavkov na stavebné práce v roku 2005 je nasledovný stav:
     
Ťah	Výdavky v roku 2005 (mil. Sk)	                Percento
	
Diaľnica D1	9 059,14	71,9 %	
Rýchlostná cesta R1	1 827,20	14,5 %	
Rýchlostná cesta R2	1 711,52	13,59 %	
Spolu:	12 597,86	100 %	
 
        Uvedené plánované výdavky sú výsledkom priority dobudovania diaľničného úseku  Ladce  - Žilina.

4.	Príprava použitia systému verejno-súkromného partnerstva vo financovaní stavieb (PPP) na vybraných úsekoch diaľnice D1 
          Aktualizovaný projekt určil na možnú výstavbu diaľničné  úseky D1 od Hričovského Podhradia po Ivachnovú a od Jánoviec po Studenec v celkovej  dĺžke cca 94 km s použitím systému PPP. V súčasnosti je  analýza použitia systému PPP  ukončená a MDPT SR predložilo v júni 2005 na rokovanie vlády osobitný materiál „Financovanie projektov diaľnic formou PPP“.  

5. Zabezpečenie výstavby diaľnice v úseku Ladce – Žilina
            Vláda uznesením č.213/2004 v bode C.8 uložila ministrovi dopravy, pôšt a telekomunikácií zabezpečiť ukončenie výstavby diaľnice na všetkých úsekoch v časti Bratislava – Žilina do 30. novembra 2006. V bode C.6  uložila podpredsedovi vlády a ministrovi financií  zabezpečiť v jednotlivých rokoch realizácie zmluvy v štátnom rozpočte potrebné finančné prostriedky na podporu významnej investície spoločnosti KIA Motors Corporation a HYUNDAY Mobis, každoročne v termíne tvorby štátneho rozpočtu počas trvania zmluvy. Plnenie tejto úlohy je predmetom pravidelných kontrolných dní účastníkov výstavby aj za účasti ministra dopravy pôšt a telekomunikácií.
          Podľa hodnotenia súčasného stavu harmonogramu začatia a odovzdávania diaľničných stavieb do užívania, uvedeného v bode 1. tohto materiálu môžeme konštatovať, že  je reálny predpoklad dania do užívania diaľničných úsekov D1 Beluša - Sverepec a Vrtižer - Hričovské Podhradie  do konca roku 2006. Diaľničný úsek D1 Sverepec – Vrtižer predpokladáme odovzdať do užívania  v druhom polroku 2007  a diaľničný úsek D3 Hričovské Podhradie – Žilina  (Strážov) v roku 2007.
         Ako už bolo konštatované  oneskorenie začatia výstavby diaľničného úseku D1 Sverepec – Vrtižer je zapríčinené v prvom rade  vleklým ukončením územného  konania. V súčasnosti investor  začal  intenzívne majetkovoprávne vyrovnanie pozemkov. V tomto procese nemôžeme vylúčiť bežné komplikácie v prípadoch, keď bude nevyhnutné pristúpiť k vyvlastneniu pozemkov.
         Na urýchlenie prípravy výstavby diaľničných úsekov Sverepec – Vrtižer a Hričovské Podhradie – Žilina  (Strážov) boli prijaté tieto opatrenia:
-	obstaranie projektovej dokumentácie a súťažných podkladov v režime časovej tiesne,
-	rozdelenie stavby na účely verejného obstarávania do niekoľkých samostatných celkov (napr. na stavbe Sverepec – Vrtižer na 4 samostatné celky), 
-	vydanie stavebného povolenia po ucelených častiach,
-	posilnenie kapacít na výkupy pozemkov.